KIRJALLINEN KYSYMYS E-2148/99 esittäjä(t): Glenys Kinnock (PSE) komissiolle. Elintarvikealan tiedekomitea.



Virallinen lehti nro 170 E , 20/06/2000 s. 0147 - 0148



KIRJALLINEN KYSYMYS E-2148/99 esittäjä(t): Glenys Kinnock (PSE) komissiolle (24. marraskuuta 1999) Aihe: Elintarvikealan tiedekomitea Minkä menettelyn puitteissa elintarvikealan tiedekomitean jäsenten ilmoitukset taloudellisista eduista pyydetään, tehdään ja julkaistaan, ja miten tämä tapahtui aikaisempien jäsenten kohdalla? David Byrnen komission puolesta antama vastaus (16. joulukuuta 1999) Tiedekomiteoiden kaikkien jäsenten riippumattomuus on yksi niistä kolmesta periaatteesta, jotka ohjaavat uusien tiedekomiteoiden työskentelyä. Periaatteet ovat tieteellinen asiantuntemus, jäsenten riippumattomuus sekä toiminnan avoimuus. Tiedekomiteoiden perustamisesta kuluttajien terveyden ja elintarvikkeiden turvallisuuden alalla 23. heinäkuuta 1997 tehdyn neuvoston päätöksen 97/0579/EY(1) 6 artiklan 1 kohdassa määrätään, että komiteoiden jäsenten on toimittava ulkoisista vaikutteista riippumattomasti. Riippumattomuuden varmistamiseksi jäsenten on annettava kolme erillistä ilmoitusta etunäkökohdista, jotka voisivat heikentää heidän riippumattomuuttaan: i) tiedekomitean jäsenyyttä koskevaan alkuperäiseen kiinnostuksenilmaisuun (hakemukseen) sisältyvä ilmoitus etunäkökohdista, ii) vuosittainen ilmoitus etunäkökohdista sekä iii) ilmoitus erityisistä etunäkökohdista, joiden voitaisiin katsoa heikentävän jäsenen riippumattomuutta komitean käsittelemän asian suhteen. Arvoisan parlamentin jäsenen kysymys liittyy elintarvikealan tiedekomitean entisten ja nykyisten jäsenten vuosittaiseen ilmoitukseen etunäkökohdista. Kyseisen päätöksen 6 artiklan 2 kohdassa määrätään, että tiedekomiteoiden jäsenten on ilmoitettava komissiolle vuosittain kaikista etunäkökohdista, joiden voidaan katsoa heikentävän heidän riippumattomuuttaan. Tätä pääsääntöä sovelletaan kaikkiin yhdeksään tiedekomiteaan. Kukin komitea on kuitenkin laatinut oman työjärjestyksensä. Elintarvikealan tiedekomitean työjärjestys hyväksyttiin 17. syyskuuta 1998, ja siinä määrätään, että komitean jäsenten on vuosittain ilmoitettava komissiolle kirjallisesti kaikista etunäkökohdista, joiden voidaan katsoa heikentävän heidän riippumattomuuttaan. Etunäkökohta voi olla luonteeltaan suoraan tai välillisesti taloudellinen tai liittyä joissakin tapauksissa eettisiin näkökohtiin. Korostettakoon, että tiedekomiteat hyväksyvät sisäiset työjärjestyksensä täysin itsenäisesti. Elintarvikealan tiedekomitean jäsenet toimittivat ilmoituksensa ensimmäisen kerran työjärjestyksen hyväksymisen jälkeen ja toisen kerran huhtikuussa 1999. Vuosittaiset ilmoitukset eivät ole automaattisesti julkisesti saatavilla. Koska ilmoitukset sisältävät henkilökohtaisia tietoja, ne voidaan toimittaa ulkopuolisille vain siinä tapauksessa, että kyseinen jäsen on antanut siihen nimenomaisen suostumuksensa. Työjärjestysten liitteenä on lomake, jolla jäsenet antavat vuosittaisen ilmoituksensa etunäkökohdista. Jäsen voi lomakkeessa antaa suostumuksensa siihen, että ilmoitus asetetaan julkisesti saataville. Viimeksi annettujen vuosittaisten ilmoitusten yhteydessä suurin osa jäsenistä antoi suostumuksensa tietojen asettamiseen julkisesti saataville. Näissä tapauksissa komissio voi antaa pyydettäessä tietoja ulkopuolisille. Entisten jäsenten osalta ei ole voimassa erityisiä tätä asiaa koskevia velvoitteita. (1) EYVL L 237, 28.8.1997.